Premierul Viorica Dăncilă a precizat, înainte de a intra la ședința de luni a Comitetului Executiv al PSD, că nu se pune problema unei demisii. La rândul său, președintele PSD, Liviu Dragnea, a declarat că Viorica Dăncilă rămâne la Palatul Victoria „cel puțin” până în anul 20-20.

Sursă foto: INQUAM PHOTOS / Octav Ganea

„V-ați gândit să vă dați demisia?”, au întrebat-o jurnaliștii pe Viorica Dăncilă, în condițiile în care mai multe publicații au avansat, luni, ipoteza unei plecări de la Palatul Victoria până la finele actualei sesiuni legislative.

Cât despre sursele de la care a plecat informația referitoare la demisie, premierul a spus că ar dori să știe și ea acest lucru.

„Aș fi curioasă să aflu și eu, că de la mine în niciun caz”, a precizat Dăncilă, înainte de a intra în sala în care se desfășoară Comitetul Executiv al PSD.

Președintele PSD, Liviu Dragnea, care o însoțea pe Viorica Dăncilă, a infirmat, la rândul său, atât posibilitatea demisiei acesteia, cât și ideea unei remanieri.

„Nu, dar eu nu înțeleg. Înțeleg că este o pană de subiecte, dar nu puteți să inventați și voi unul, nu trei-patru?”, a spus Dragnea.

Întrebat dacă Viorica Dăncilă va rămâne în funcție până în anul 20-20, referire la gafa premierului, Liviu Dragnea a răspuns: „Da, cel puțin”.

Înainte de reuniunea conducerii PSD, atât ministrul de Interne, Carmen Dan, cât şi preşedintele CJ Vrancea, Marian Oprişan, au negat că Viorica Dăncilă ar demisiona din funcţia de premier. „Astea-s poveşti”, a spus Oprişan.

Conducerea PSD s-a reunit, luni, în şedinţa Comitetului Executiv Naţional al PSD, aceasta fiind prima întâlnire după Congresul extraordinar din luna martie. Înainte de şedinţă, premierul Viorica Dăncilă s-a întâlnit cu Liviu Dragnea în biroul acestuia din Parlament. În şedinţa CExN ar urma să fie făcut un bilanţ al activităţii Guvernului Dăncilă, al treilea de la preluarea guvernării de către PSD-ALDE, la sfârşitul anului 2016.

Potrivit informaţiilor existente, motivul pentru care premierul vrea să părăsească Palatul Victoria ar avea legătură cu presiuni făcute de Liviu Dragnea pentru adoptarea unei ordonanțe de urgență pe justiție. Viorica Dăncilă, indică informaţiile existente, ar ezita să o facădin cauza reverberaţiilor pe care un asemenea gest le-ar avea.

Citește și ”Cele mai bine păzite secrete ale mafiei din România. Protocoalele ce nu vor fi desecretizate nici în 1000 de ani”